บอร์ด CWT ไฟเขียวเพิ่มทุน 168.03 ล้านหุ้น-แจกวอร์แรนต์ผถห.เดิมฟรี
บอร์ด CWT ไฟเขียวเพิ่มทุน 168.03 ล้านหุ้น-แจกวอร์แรนต์ผถห.เดิมฟรี เพิ่มสภาพคล่อง-เป็นเงินทุนหมุนเวียน
บอร์ด CWT ไฟเขียวเพิ่มทุน 168.03 ล้านหุ้น-แจกวอร์แรนต์ผถห.เดิมฟรี
29 พ.ค. 2563

บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT ระบุว่า ที่ประชุมคณะกรรมการบริษัทวันนี้ อนุมัติให้นำเสนอที่ประชุมสามัญผู้ถือหุ้นเพื่อพิจารณาอนุมัติการออกและเสนอขายใบสำคัญแสดงสิทธิที่จะซื้อหุ้นสามัญ (วอร์แรนต์) ของบริษัท ครั้งที่ 5 (CWT-W5) จำนวนไม่เกิน 63,010,313 หน่วย ให้แก่ผู้ถือหุ้นเดิมของบริษัทตามสัดส่วนการถือหุ้น โดยไม่คิดมูลค่า ในอัตราส่วน 10 หุ้นสามัญเดิม : 1 หน่วยใบสำคัญแสดงสิทธิ อายุ 3 ปี โดยมีอัตราการใช้สิทธิ 1 หน่วย ต่อ 1 หุ้นใหม่ ราคาใช้สิทธิของใบสำคัญแสดงสิทธิเท่ากับ 3.50 บาทต่อหุ้น
พร้อมกันนี้อนุมัติให้ลดทุนจดทะเบียน โดยตัดหุ้นคงเหลือจากการเสนอขายหุ้นสามัญเพิ่มทุนแบบมอบอำนาจทั่วไป (General Mandate) เพื่อเสนอขายให้กับบุคคลในวงจำกัด จำนวน 1,904,796 หุ้น ซึ่งหุ้นดังกล่าวสิ้นสุดระยะเวลาในการเสนอขายแล้ว
อีกทั้งให้เพิ่มทุนจดทะเบียนเป็น 798,130,629 บาท จากเดิม 630,103,128 บาท โดยออกหุ้นใหม่ 168,027,501 หุ้น มูลค่าหุ้นที่ตราไว้หุ้นละ 1.00 บาท แบ่งเป็น การเพิ่มทุนแบบมอบอำนาจทั่วไป (General Mandate) จำนวน 105,017,188 หุ้น ซึ่งจะจัดสรรให้กับผู้ถือหุ้นเดิมตามสัดส่วนการถือหุ้น (RO) และการเพิ่มทุนเพื่อรองรับการออกและเสนอขาย CWT-W5 จำนวน 63,010,313 หุ้น
สำหรับวัตถุประสงค์ในการเพิ่มทุนครั้งนี้ เนื่องจากบริษัทมีแนวโน้มการขยายตัวทางธุรกิจอย่างต่อเนื่อง รวมทั้งแผนการลงทุนในอนาคต และการชำระคืนเงินกู้บ้างส่วน จึงมีความจำเป็นต้องจัดหาแหล่งเงินทุนเพิ่มเติม ดังนั้น บริษัทจึงได้ออกหุ้นเพิ่มทุนนี้ เพื่อเพิ่มสภาพคล่องและเงินทุนหมุนเวียนให้กับบริษัท รวมทั้งช่วยเสริมให้บริษัทมีฐานเงินทุนที่เข้มแข็งขึ้นเพื่อสร้างความพร้อมสำหรับการดำเนินงานในอนาคต ซึ่งโครงการในอนาคต จะนำมาซึ่งรายได้ที่เพิ่มขึ้น และคาดว่าจะส่งผลให้กำไรของบริษัทปรับตัวดีขึ้น ซึ่งจะเป็นประโยชน์แก่บริษัทและผู้ถือหุ้นของบริษัท
ทั้งนี้ บริษัทกำหนดวันประชุมสามัญผู้ถือหุ้นประจำปี 2563 เพื่อพิจารณาเรื่องดังกล่าว ในวันที่ 22 ก.ค.63